

APSTIPRINĀTI

ar Ādažu novada pašvaldības domes 2024. gada 30. maija sēdes lēmumu (protokols Nr. 13 § 7)

NOTEIKUMI

Ādažos, Ādažu novadā

2024. gada 30. maijā **Nr.** **9**

**Par laulību jubilejas pasākumu organizēšanu**

*Izdoti saskaņā ar Valsts pārvaldes iekārtas likuma 73. panta pirmās daļas 4. punktu*

1. Noteikumi nosaka kārtību, kādā Ādažu novada pašvaldība (turpmāk – pašvaldība) organizē laulību jubilejas atzīmēšanas pasākumu (turpmāk – pasākums) Ādažu novada iedzīvotājiem.
2. Pasākuma mērķis ir godināt un sveikt laulību jubilārus, kā arī stiprināt ģimeniskās saites un vērtības.
3. Pasākumu organizē, sagatavo un vada Ādažu novada dzimtsarakstu nodaļa (turpmāk – dzimtsarakstu nodaļa) sadarbībā ar pašvaldības iestādēm un struktūrvienībām.
4. Dzimtsarakstu nodaļa līdz kārtējā gada 31. augustam publicē pašvaldības informatīvajā izdevumā “Ādažu Novada Vēstis” un tīmekļa vietnē [www.adazunovads.lv](http://www.adazunovads.lv) aicinājumu pieteikties laulāto pārus, kuru vismaz viena laulātā deklarētā dzīvesvieta ir Ādažu novada administratīvajā teritorijā un kuriem kārtējā gadā ir 25 gadu laulību jubileja, vai turpmāka laulību jubileja ir pēc katriem 5 gadiem.
5. Laulātie, kuri vēlas svinīgi atzīmēt laulību jubileju, iesniedz dzimtsarakstu nodaļai šādus dokumentus:
   1. kopīgu iesniegumu (līdz 4. punktā minētā aicinājumā norādītajam datumam) klātienē, dzimtsarakstu nodaļā, Gaujas iela 33A (324. kab.), Ādaži, Ādažu novads, vai Stacijas iela 5, Carnikava, Carnikavas pagasts, Ādažu novads, uzrādot personu apliecinošo dokumentu, vai elektroniski valsts pārvaldes pakalpojumu portālā [www.latvija.gov.lv](http://www.latvija.gov.lv), izmantojot pašvaldības oficiālo e-adresi, vai ar drošu e-parakstu parakstītu iesniegumu, nosūtot to uz elektronisko pasta adresi [dzimtsaraksti@adazunovads.lv](mailto:dzimtsaraksti@adazunovads.lv);
   2. pasākuma apmaksas apliecinošu dokumentu (ne vēlāk kā 5 (piecas) darbdienas pirms pasākuma). Pasākuma apmaksas apmēru nosaka pašvaldības dome.
6. Laulāto pilnvarota persona var iesniegt 5.1. apakšpunktā minēto iesniegumu.
7. Dzimtsarakstu nodaļa apkopo saņemtos iesniegumus, pārbauda personu deklarētās dzīvesvietas un laulību reģistrus Fizisko personu reģistra informācijas sistēmā un paziņo par pasākuma dienu, laiku un vietu, nosūtot laulātajiem ielūgumu uz pasākumu.
8. Dzimtsarakstu nodaļa organizē pasākumu līdz kārtējā gada beigām.
9. Pasākuma laikā dzimtsarakstu nodaļa laulību jubilejas pārim pasniedz dāvanu.
10. Dāvanu iegādes izdevumus apmaksā no pašvaldības budžeta līdzekļiem. Dāvanu iegādi organizē dzimtsarakstu nodaļa pašvaldības domes noteiktajā kārtībā.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU